बेहिसाब दौलत इकट्ठी हो जाने के चलते अमीर भारतीयों में अच्छी शराब पर खर्च करने की होड़ बढ़ रही है। शेटो लेफ्ते रॉथ्सचाईल्ड, शेटो पेट्रस, शेटो हॉट ब्रायन और शेटो शेवल ब्लां जैसी मंहगी शराब पर भारतीय काफी खर्च करने लगे हैं। अच्छी शराब पर निवेश की सलाह देने वाली वियना स्थित कंसलटेंसी बोर्डेक्स ट्रेडर्स के प्रबंध निदेशक रॉबिन खन्ना के मुताबिक, “ये शराब काफी महंगी होती हैं और इनकी कीमत 12,300 डॉलर से लेकर 1,23,000 डॉलर के बीच कुछ भी हो सकती है। भारत में ऐसी शराब की लोकप्रियता बढ़ी है और बड़े होटल अब काफी महंगी शराब आयात कर रहे हैं।” इस दौरान कई कारोबारी शराब में निवेश भी कर रहे हैं। शराब के बढ़ते बाज़ार को देख कर भारत के पूर्व टेनिस खिलाड़ी विजय अमृतराज ने भारत में अपने ही नाम विजय अमृतराज रिजर्व कलेक्शन लांच किया है। अमीरी गरीबी के बीच का अंतर कल्पनातीत है। ऐसे में विकास का वर्त्तमान मॉडल अव्यवहारिक और त्रुटिपूर्ण है। इसकी कोई चिंता भारत की राजनीतिक सत्ता को नहीं है। अमीरों की रंगरेलियां उसे प्रभावित करती हैं और ऐसी स्थिति में विकास का यह झुनझुना बहुत हास्यास्पद प्रतीत होता है। गरीबों के अच्छे दिन कभी आएंगे भी यह अविश्वसनीय ही लगता है।